Fietswedren om kleuterskool se deure oop te hou
Vanjaar se Diamond Classic fietswedren, wat rondom Cullinan, Rayton en Bronkhorstspruit uitgesweet gaan word, se doel is om fondse in te samel sodat Katjiepiering-kleuterskool sy deure kan oophou.
“Die skooltjie sal elkeen se hartsnare roer,” sê Mauritz Meyer, eienaar van die Diamond Classic-fietswedren. “Daar loop ‘n traan as ’n mens die skooltjie besoek en jy sien die pragtige kindertjies wat nie besef in watter omstandighede hulle ouers hul bevind nie. Dan word selfs die hardste hart sag,” sê hy.
Die staat het Katjiepiering-skool in 1979 in Hermanstad tot stand gebring vir voorskoolse kindertjies wat onder moeilike omstandighede grootword. In 2003 het die regering egter besluit om die skooltjie om te skakel na ‘n Artikel 21 maatskappy, wat sonder staatshulp sy opvoedingstaak moet voortsit.
Die kinders van Katjiepiering-kleuterskool
Die 61 kinders se voertaal is Afrikaans. Die meeste van die ouers is finansieel nie daartoe in staat om skoolgeld te betaal nie en ander betaal slegs ‘n gedeelte. Die kinders ontvang drie maaltye ’n dag om te verseker dat hulle nie ondervoed is of honger ly nie.
Mauritz sê dat die skooltjie se finansies nie goed lyk nie, veral nie nou met afsonderingstyd nie, en dat dit ‘n hartseer dag sal wees as hulle moet sluit. Verlede jaar het Hectic Promotions, ‘n nie-winsgewende organisasie wat fietswedrenne aanbied, die skooltjie se dak vervang omdat water in die reënseisoen die geboue oorstroom het.
“Die fietsryers het deur hulle inskrywingsgeld ‘n bedrag van R100 000 bygedra om die dak te vervang,” sê Mauritz. “Vanjaar het Hectic Promotions besluit dat ons opnuut die aandag op die omstandighede by die skool wil vestig en om die Tshwane Diamond Classic-fietswedren te gebruik om finansiële verligting vir die skooltjie te bring.”
Die wedren is op 24 Mei en fietsryers spring by Baviaanspoort Korrektiewe Sentrum weg oor
110 km of 50 km afstande. Daar gaan ook kinderwedrenne en ‘n pretdraf oor 5 km wees.
Die kleuters op hulle fietsies
Katjiepiering-kleuterskool se kinders gaan na die wedren aangery word en van die kinders gaan ook deelneem. “Hulle kan met enige iets ry wat wiele het en elkeen gaan ‘n medalje kry,” sê Mauritz.
“Ek glo dat ons wel op 24 Mei die wedren gaan laat plaasvind, maar as dit met ‘n verlengde inperkingstyd ‘n probleem is, kan dit net uitgestel word. Fietsryers wat inskryf sal nie hulle geld verloor nie, want ek moet met my gewete saamleef. Op ons webwerf bly die wedren oop vir die datum,” sê Mauritz.